ஸ்ரீபெரும்புதூரில் நிகழ்ந்த முன்னாள் பிரதமர் ராஜீவ் காந்தி கொலை இந்தியாவை - குறிப்பாகத் தமிழகத்தை - உலுக்கிய ஒரு நிகழ்ச்சி. அந்தக் கொலைச் சதியின் பல்வேறு முடிச்சுகளை அவிழ்க்க, குற்றவாளிகளைக் கண்டுபிடிக்க விசேஷத் தனிப்படை (Special Investigation Team - SIT) இந்தியாவின் தலைசிறந்த காவல்துறை அதிகாரி டி.ஆர்.கார்த்திகேயன் தலைமையில் அமைக்கப்பட்டது. SIT எவ்வாறு இந்தக் கொலையின் பின்னணியை குறுகிய காலத்தில் கண்டுபிடித்தது, அதன்பின் குற்றவாளிகள் மீதான குற்றத்தை நிரூபிக்கும் சாட்சியங்களை சேகரித்தது என்பதைப் பற்றிய விளக்கமான புத்தகத்தை கார்த்திகேயனே ஆங்கிலத்தில் எழுதியுள்ளார். உண்மை, புனைகதைகளை விட பயங்கரமானது, சுவாரசியமானது என்பது இந்தப் புத்தகத்தைப் படிக்கும்போதே தெரியும். இதைவிட வேகமாக நகரும் துப்பறியும் கதையை நான் படித்தது கிடையாது.